text: Svindelsag: 53 mio. kr. til statskassen
  01 marts 2011 kl. 12.00
  En omfattende svindelsag fra Flensborg betyder nu, at en mand fra Holstebro og hans mor er dømt til at betale 53 mio. kr. til den danske statskasse.
  Manden havde oprettet i firma i Flensborg, hvor han købte raps, som blev solgt videre til et foderstoffirma på Fyn. Det ulovlige består i, at manden opkrævede moms for salget - men indbetalte den ikke i Danmark. 
  - Der var tale om et proforma-selskab i Flensborg, hvor manden i virkeligheden bare skulle bruge en adresse for at dette nummer kunne lade sig gøre, siger afdelingsleder Lars Holte Larsen fra Skattecenter Midtjylland til jv.dk.
  Manden blev idømt tre års fængsel. Moderen slap med to års betinget fængsel. Hun blev dømt for hæleri, fordi hun har brugt en del af millionerne til at renovere sit slot. 
  Samlet skal de betale 21 mio. kr. i bøder og 32 mio. kr. i efterbetaling af moms.
  